khistorydata/jeongjo-sjw-relations huggingface dataset:
정조 23년 · 목
予又曰自經今春輪症之後凡事皆欲周便故卿等之罷削處分蓋欲曲爲之地使卿等便休而卿之今番事大不如昨年矣大抵近來一値似此事端便皆劻勷不成貌樣萬一或有不虞之事則君臣之分將至於放倒矣當此義理晦塞之時予亦豈欲使卿等歇後於此等處而有此敎乎嚴截處當嚴截雍容處當雍容秉義守分兩行不悖然後乃可爲處變之至當矣昨又見之則禮判以下聯名疏爲三張閣臣疏又爲四張禮判則予本知其爲人屢次陳疏此果剛勁不懼而然乎抑以謂予之樂聞而然乎不然則只出於一時之塞責乎禮判雖是疏首亦不欲深責而其外又有許多般人如李秉鼎者雖近於客氣認以差有氣力而亦如許矣大臣則席藁於作門外而諉以待命偃處便地者豈成說乎乎昨日諸閣臣所謂待命者何異於是而諸閣臣中他人不足深罪至如徐龍輔則昨年湖西事所犯不但自誤而誤人幾乎相率而就於死地予之曲費生拔非獨爲渠也渠以聖后家人其生年月日在於聖后禮陟之時事亦不偶而仰體聖后平日之心必欲全保成立隨處庇覆而今番事不可謂出於無知妄作而已先朝受敎何等至嚴而聞亦昭揭於金吾壁上渠亦必無不見不知之理而乃欲創開新例於禁令之後者抑何意也蓋平時就理者之待命於金吾近處閭舍云者不過是不敢偃處之意則傳旨未下之前豈有畵地爲限不離跬步之理乎若以爲不敢偃處則作門之外豈不反有重於依幕而咫尺之地不肯移動者豈非反幸其如是而然乎且有筵敎渠亦必聞之而聽若不聞者此非故犯而何旣已徑入府門則唯恐不彰以至書於疏中者亦豈不痛駭乎此與向來越獄之事雖若有異而旣在獄中無端出來與傳旨未下先自就囚者此正所謂先時不及時者之其罪一般也冡宰之重亞於大官而國體所在其官亦不暇顧矣如趙曮李最中趙明鼎者皆經親問之擧昨亦欲臨門親問而不但已値夜深蓋欲忘怒觀理故姑且含忍而今日以後又値宮享坐齋若趁今不直輸款則畢竟當有別樣處分而供辭若不善捧則判金吾亦當嚴處注書出去以此意另飭判堂而雖以徐龍輔之昨年事言之爲人臣者一番遭此境界固當終身懲戢唯恐或忘而昨年旣過今年又如此如此不已則非但渠之一身不能全保亦將爲累於聖后本家矣一則違越受敎一則不遵筵敎一則不懲昨年事以此諸般使之明白納供而渠雖有所恃而然法之所在多年近密之顔面亦有不可顧籍者更勿以此意留着心中從實直供而口招異於原情則對耦之巧大失體段亦爲嚴飭於禁郞也予曰徐龍輔亦是官位之太過而然矣顧其爲人亦有可取而只緣登科太早讀書不多故識見或有所不明處又未免有欠誠底意故予每戒之以懋實之道矣如昨年事則苟是鍮匙食飯之人豈爲是乎至如二直提學初則認以眞實邊稍勝而近來見之則圓處太過大不及於右相矣予於近日必欲使人致力於經書者蓋爲欲其講明義理之極處如屋極太極東西南北皆於此爲準而大小輕重不齊之中卽其當處便是義理之所在凡事莫不有當處必也無事之時預加講明然後臨事取捨毫分之間皆可以得當矣且如將臣雖有記過之事固皆無礙行公而今番則一次記過便卽迸出此亦可謂不成說而何責於武將輩乎秉模曰臣伏承縷縷下敎剖示洞然無復餘蘊臣雖愚迷豈不知聖意之所在乎予曰卿之昨年事可謂相業而昨日擧措亦優遊不迫故予果卽許回鑾矣予雖暫許卿就間而今不可捨卿矣仍敎曰行判中樞府事李秉模拜相又敎曰元輔之職尤有自別前此膺是任者無論某事必有一着歎服處然後始乃委畀予之姑靳卿於是職者或慮人望之猶未到此地位矣近來事端無大於此而卿旣於此事若是其善處則其在使百僚觀瞻之道亦豈不委以心膂之托乎秉模曰臣伏奉此敎驚惶震慄而五內失守不知所以仰奏不敢久留前席今方湜去而雖被嶺海鈇銊之誅不敢冒膺當爲出城尋鄕之計矣予曰所辭過矣秉模先退左議政沈煥之曰臣本以庸疏濫叨重任無學識故不知義理短聰明故不知格例今番重卜之後無論巨細事做錯無不有至於昨日事而莫非臣之罪矣予曰卿則昨日果爲善處矣今番諸臣之做錯專由於官爵之逾分而然朝廷旣乏人也故朝除暮遷殆若非此莫可者豈不苟且之甚乎且見卿宰現告之書入者其數至鮮太不成樣故亞卿二人昨果陞擢而可合者從後留意而擧似好矣時秀曰臣有罪未勘不勝惶蹙矣予曰卿之病處在於疏忽而今筵以無隱之義洞諭何必深引乎時秀曰聖敎雖如此臣則不敢晏然矣仍退出予曰近來諸臣太不知國體與格例三司事尤駭然矣遞差傳旨未下之前何敢偃處於待命所只呈上疏乎昨日疏中諱其事及兵衛云云無非爽實而何責於今日三司乎近來則臺臣之將就理者職名未差之前亦不以公服呵導而出乎自大臣若於路上或遇平服往來之臺諫則直爲論罪也予又曰今日召見欲諭此事而如無緊急之廟謨卿等退去
정조 23년 · 목
李秉模單付領議政以吳翰源爲掌令李垿爲修撰黃昇源爲禮曹判書鄭尙愚爲禮曹參議申獻朝爲兵曹參議
정조 23년 · 목
敎曰傳敎之一字半畵承宣何敢不稟擅自改書乎昨日沈象奎事可謂節節悶然姑從不治治之義承旨沈象奎爲先推考
정조 23년 · 강
遞差禮曹判書金文淳
정조 23년 · 목
敎曰昨日北營擧動儀注節目中東西班百官不爲磨鍊之當該禮曹判堂爲先遞差
정조 23년 · 강
命前禮曹參議洪樂游戶曹參議洪樂恒兵曹參知李顯默刑曹參議李濟萬罷職竝分揀
정조 23년 · 목
敎曰除非廷候之列以六曹參議書出之格例則何可混參於卿宰請對乎昨日分揀中雖勿論而更思何責於參議等乎且旣有日足可謂示弦韋竝分揀
정조 23년 · 강
命江原監司南公轍罷職分揀平昌郡守李廷顯拿處亦爲分揀
정조 23년 · 목
敎曰迎送宜念關東道臣罷職竝屬之近日處分道臣分揀中差員體分揀
정조 23년 · 강
兩司諸臺避嫌賜批執義曺允遂司諫朴崙壽持平金熙洛正言趙恒鎭
정조 23년 · 목
允遂等啓言臣等猥忝耳目之列雖値擧朝憂遑小大罔措之時其不誠不愼無往非罪而昨伏見閣臣處分傳敎下者臣等聚首相顧一倍懍恧置對有命傳旨未下則固當以朝衣朝冠隨參於勘罷諸臣齊進之後而全昧法意相率仍住於胥命之所處義之顚錯事面之虧壞無復餘地請命遞斥臣等之職批以下義禁府傳旨姑無論竝與遞差傳旨未下則今人雖不若古人以其職則古之孟朴之所叨也彼兩臣猶以朝衣朝冠登車大抵格例不可斯須放過昨聞徐龍輔等違禁擅入於府獄門外甚爲駭然引喩朝衣朝冠之故事而此未必是必今來伏作門之敎則今此避嫌可謂失禮之中又失禮不料堂堂禮義之邦所謂三司蔑識如許寧不寒心此豈避嫌之事亦豈捧入之避嫌乎卽爲還給○允遂等又啓言昨日擧措事事劻怯節節顚錯及登筵席誨責備至臣等滿心慚惶無地自容請命遞斥臣等之職批以勿辭亦勿退待
정조 23년 · 강
遞掌令洪��李益洙以尹悌東爲掌令前望也悌東避嫌請遞賜批
정조 23년 · 목
��等在外也○悌東以曾經亞憲避嫌請遞批以勿辭
정조 23년 · 강
命來初一日輪對後日次爲之
정조 23년 · 강
命時囚李晩秀等分揀姑放
정조 23년 · 목
敎曰時囚罪人中李晩秀鄭大容金近淳分揀姑放○時囚徐龍輔再供命還給更爲捧供義禁府啓言徐龍輔更招以爲昨日事再昨日閤外奉嚴旨時兼承逢授都事之敎故愚迷之見自以爲所處之時卽是獄門不敢跬步轉動及聞北營動駕之後下情轉益焦燥直欲馳進叫閽而都事逢授之身無可擅動之道惟府門外可以進身故崩迫所致冒沒進伏至於違越受敎事則渠多年近密似此金石科條何敢不知愚迷之見以爲此受敎只爲廷臣之有情勢而自來胥命者設至於禁推者傳旨未下前府外待命無所拘礙故果爲冒沒進伏而不覺自歸於違越之科由前由後無非死罪云徐龍輔屢度嚴問之下終不輸款所當請刑曾經閣臣且有更爲嚴問之命請上裁敎以事有涉於先朝受敎昭如日星嚴如鈇銊凡爲今日臣子者惟當奉若拱璧信若四時曷敢有一毫越厥式而雖問府吏之出示令甲不惟不知改況筵敎亦及於是然而甘犯抑何故也更思重臣之三取供招足當竄謫外面驟看不無同罪異律之班駁姑從何誅之義分揀姑放
정조 23년 · 강
命時囚呂東植分揀
정조 23년 · 강
施賞局出身試射放入格人等
정조 23년 · 목
別單張鳳翔等二人小布三中各內下筒箇一部辛龍和等五人二中各內下弓箭一部姜壽長等九人一中各內下弓一張韓萬秋鳥銃貫二中金雲福等二人貫一中邊一中各木二疋金重錫等二人貫一中林泰福等十六人邊一中各木一疋
정조 23년 · 강
御仁政殿月臺行太廟冬享受誓戒
정조 23년 · 목
具遠遊冠綘紗袍乘輿出協陽門入仁政門詣月臺降輿陞座宗親文武百官入庭行禮訖讀誓文官吏曹判書徐龍輔讀誓文刑曹判書李得臣莅之讀訖百官行禮如儀降座陞輿出仁政門由協陽門還內
정조 23년 · 강
推差祭銓堂尹光普遞差承旨韓用鐸
정조 23년 · 목
左議政沈煥之啓言親臨大享塡差諸執事尤宜審愼雖有近地在外人通擬之命而以衆所共知衰病及稍遠處在外人苟然塡差以致闕班於受誓戒之時其在事體極爲未安當該差祭銓官施以譴罷之典享官中在外人書入之時休紙麤書之私自往復者至於入徹銓堂事固欠敬謹而承旨之不察捧入不可無警當該承旨亦爲罷職堂下侍從差祭之人或有分排苟簡之時則未經三司中以可合之人通瀜塡差亦多已例今亦依此爲之之意請分付該曹敎以生疏所致該堂爲先推考而承宣則職非該房而旣欲替稟則何時言送者今始入稟乎當該承旨韓用鐸除拜屬耳爲先遞差
정조 23년 · 강
命兵曹判書李在學越俸一等
정조 23년 · 목
承旨鄭尙愚啓言親臨受誓戒闕門留門時兵曹判書先爲入來禁飭卽是前例昨夜留門時其所雜遝前所未有大駭觀瞻自兵曹若預先知委於百官亦爲嚴飭於下屬則豈如是乎當該判堂請從重推考敎以爲先越俸一等
정조 23년 · 목
注書李游夏推考傳旨以禁推傳旨誤捧也
정조 23년 · 강
左議政沈煥之以試院事陳箚請譴賜批
정조 23년 · 목
箚略曰乃者謁聖臨殿親試武士臣以命官主其事全昧格例大致做錯經宿追思惶汗透衣夫武士之科等入格試院招講法意甚嚴況於法座唱第而其可廢此乎臣實茫然只謂畢射之後修入榜目則試事無闕而退歸幕底仍呼諸試官考定甲乙之次若文科之爲而已矣噫臣之庸鈍疏闇又當邱壑退塡之年何論事其事惟有歸羞於國體招咎於公論亟命有司鐫改中書之任而勘治不職之罪批以試院之於命官特總察而已捧講之爲與不爲在於試官卿須安心視事仍敎以此批答遣史官傳諭
정조 23년 · 강
右議政李時秀以試院事陳箚引義賜批
정조 23년 · 목
箚略曰莫嚴者科場也至重者筵體也何況親臨試士事體尤別雖讀券對讀之官只當考試惟謹不敢他語而今此將臣之初非其職者乃於帳殿咫尺之地從傍勦說雜以諧笑大關紀綱有駭瞻聆臣職忝主試始旣不一言禁止終又未趁卽論勘儒臣之所能規正臣獨褎如充耳論其不職臣實爲首乞降重譴以嚴試事批以雖甚慨然何可深引卿須勿辭安心視事仍敎以此批答遣史官傳諭
정조 23년 · 강
上護軍李祖源陳疏引義賜例批
정조 23년 · 목
疏略曰臣於日前得見惠廳堂上鄭民始疏本以臣科治訟民事盛氣詆斥繼以自引臣之滿心惶恧已無可言而亦安得默然已乎蓋其當初訟端不過微細而所謂訟民卽惠廳首庫直也未及決折之前徑訴於渠廳至有直爲勘律發甘之擧矣發甘非曰無例而未知此事果爲公乎爲私乎臣固見輕惟當自反而名以京兆此等聽理依惠廳知委擧行已甚疲軟雖惠廳豈可若是無難哉訟民之不待臣結末齊聲等訴藉勢於堂上惟意指使者其習誠極無嚴亦關後弊故果數其罪而罪之而已若以此而謂之替治則萬萬非其情也臣於平日視此重臣每嵬嵬然設或有大於此之事寧可生心於移怒哉如使臣見甘之後無論事理當否不施一楚卽地放還則非不知順且無事而臣本粗率錯認文移往復便是進來又況訟者屢經爭卞長待府庭無所事乎進來矣到今追思臣之處事實欠商量何暇尤人乎哉至若疏中乘氣凌蔑云云臣今白首老朽厭厭若泉下人有何一分加人之氣耶蓋亦重臣自道也朝體所關政府論勘臣方日夕懍惕無地自容以此情踪何可諉之以已經薄勘而晏然爲進身計哉亟治臣瀆撓之罪以快人心以靖私義
정조 23년 · 강
判尹李義弼疏辭新資賜例批
정조 23년 · 강
修撰朴崙壽以親病陳疏徑出賜例批
정조 23년 · 강
遞承旨徐英輔以李益運李東稷爲承旨前望也
정조 23년 · 목
敎曰右承旨聞有親病許遞與未差之代前望單子入之
정조 23년 · 강
罷前江原監司尹弼秉職推慶尙左兵使李普漢重推蔚山府使李廷仁仍命越松萬戶盧仁素拿勘鬱陵島潛入人及搜討譯學更査嚴勘
정조 23년 · 목
備局啓言慶尙監司申耆狀啓有草記回啓之命矣取見其狀本則枚擧左兵使李普漢牒呈以爲蔚山居沙工兩漢潛入鬱陵島採鰒發賣故捉來査問則渠輩呈公文受掌標擬往濟州採鰒逢風漂到鬱陵島而越松萬戶東萊倭學適以搜討差員先到島中詳考公文明知風漂之狀而留住三日猝遇風浪渠之船隻破碎搜討騎卜船亦爲致敗以破材合造一隻而帖給如干糧米多少餘材使渠造船出來先爲發船故留住之間拾取島邊生鰒僅僅連命而食餘之數爲二百五十餘貼此外一把長靑竹八箇及半尺香木五塊自搜討行中棄置故拾得以歸云以此卽爲關問於搜討同行倭學處則所報亦如浦民供辭故關飭地方官刑訊嚴覈則潛入之跡終未現捉漂風之證略有所據而鰒魚香竹莫非禁物無難採取不可無懲越松萬戶則奸民冒入適在搜討之時而視若尋常又從以給糧造船稱以糧盡先爲回來名以搜討官顯有符同掩匿之跡越松萬戶盧仁素爲先罷黜其罪狀令攸司稟處沙工等自臣營照法勘處爲辭矣鬱島搜討法意甚嚴旣見奸民之攔入匪惟掩匿不報反令留連刈竹採鰒而先自出來者論其罪犯萬萬痛駭當該邊將爲先令該府拿來嚴覈考律重勘海防之解弛責在道臣況管下邊將有此犯科而不能趁時摘發尤非重邊禁之道當該道臣捧現告施以罷職之典外洋漁採本有法禁而始旣成給公文終又致此冒犯邑倅閫帥俱難免不飭之罪事旣現發之後只爲循例報營又不具格狀聞者極涉駭然慶尙左兵使李普漢爲先推考地方官蔚山府使李廷仁亦爲從重推考所犯各人更令嚴査得情照法處置搜討時同船之譯學請亦令該道一體査問嚴治允之
정조 23년 · 강
命江華屬鎭給代木預下作奸者徵捧令宣傳官分給各鎭犯科人等照律嚴繩首犯褊裨嚴棍充軍仍飭預下之弊戶南庫毋得擅自開閉
정조 23년 · 목
備局啓言頃因濟用主簿李英裕所懷江華屬鎭給代木預賣之弊査實狀聞之意行會矣觀此京畿監司徐鼎修査啓則枚擧應問各人等招辭以爲昨年正月因各鎭鎭卒等所訴自己未秋冬等至庚申春夏等給代木六十三同十八疋預下事裨將金有安鄭履敎等圖得留守許題後三十二同三十四疋以本色出給三十同三十四疋以代錢出給而其中五同四十八疋十鎭鎭卒等以本色持去其餘五十七同二十疋招致京市人金啓星晉奉長等以每疋一兩三錢定價預賣而本色則每疋一錢代錢則每疋二錢合錢四百七十兩二錢謂以口錢除給於該庫監色實餘利本色條每疋六錢代錢條每疋五錢都合一千五百六十八兩六錢內六百兩金有安持去而一百兩給鄭履敎五百兩則有安取用二百五十兩給於居間人劉寬亨金延晦等處四百兩啓星奉長等分用餘錢三百十八兩六錢歸於雜費戶南庫字號有天地玄黃四字而天地庫則非中使不得開闔玄黃庫則入峙銀錢木布而本府自前主管有因特敎賞典擧行及啓下關文擧行之事則例爲開閉矣戊戌年各鎭給代付之本府之後凡係捧上與上下亦自本庫擧行而留守經歷看檢開閉有故則該監裨將亦有代行之例給代木自均廳上下之時已有預賣者故戊戌以後仍爲次次預下而詳問市民則昨春市直軍木一疋之價不過爲二兩內外上項預賣餘利錢一千五百六十八兩六錢諸人等處今已盡捧監色所食口錢四百七十兩二錢今方一體徵捧云鎭卒給代之逐等上下本有恒式而保障重地事體自別凡係典守公貨接濟軍民之道尤當嚴謹而諉以從前之謬例各鎭之齊訴引等先下已違經法況幺麼裨屬諉致奸民從中受賄乘時射利若是狼藉預賣之等拖及三年乾沒之錢至近數千則疲殘軍卒許多貽害誠甚矜惻所謂餘利錢及口錢旣盡徵出云犯科各人等竝令分輕重照律嚴繩給代預下自在均廳雖有此弊云而事端今旣現發此後宜卽矯革無或復襲近例恪遵常典之意嚴飭該府戶南庫係是分司外帑則無論某字號自本府擅自開閉有乖事體至於裨屬之替行看檢尤極猥越從今以後只以當年給代條及其他緊急擧行之需量宜劃給別貯一庫留守經歷主管開闔原庫則依舊例非中使奉命無敢開閉之意請一體定式施行從之敎以下送宣傳官曉諭分給於各鎭狀聞後使之復命首犯褊裨亦令下去宣傳官與留守眼同大張威儀嚴棍遠地克定軍後
정조 23년 · 강
命京畿都試居首人直赴殿試
정조 23년 · 목
兵曹啓言觀此京畿監司徐鼎修啓本則本道選武軍官今己未條都試時閑良金孝源居首閑良金章福之次令該曹稟處云今此金孝源似當依法典直赴殿試金章福亦當直赴會試從之
정조 23년 · 목
親選朱子詩命名雅誦製序文弁之卷首書凡八編詞賦琴操及各體詩總四百十五首是歲九月十五日始印越十日告訖又五日進獻至是敎曰御定新印雅誦宙合樓一件西庫五十件內閣五件弘文館八件春坊六件華城行宮三件奎章外閣五處史庫外閣尊經閣各一件成均館月講所用五件東西上齋四學各一件道東書院灆溪書院筆巖書院道峯書院陶山書院玉山書院紹賢書院坡山書院遯巖書院華陽書院興巖書院潘溪書院牛渚書院義巖書院德川書院東洛書院各藏一件監印閣臣李晩秀沈象奎校正輯註文臣李書九洪義浩李魯春金羲淳監印抄啓文臣金履載曺錫中洪奭周金啓溫時原任閣臣原任提學沈煥之檢校提學鄭民始原任直提學金憙李秉模金載瓚徐鼎修徐龍輔鄭大容原任直閣金勉柱南公轍尹行恁徐榮輔金祖淳李始源直閣金近淳檢校待敎李存秀原任待敎徐有榘各頒一件抄啓文臣金履永趙萬元徐俊輔李勉昇柳台佐洪樂浚金熙洛具得魯申絢權晙姜浚欽洪命周黃基天金處巖李英發李弘謙舊選文臣嚴耆洪秀晩各頒一件右議政李時秀大提學洪良浩前大提學徐有臣弘文提學黃昇源藝文提學李秉鼎前提學李命植徐有隣丁範祖各頒一件師傅宋煥箕諭善李城輔僚屬鄭東觀韓用和鄭日煥申大羽宋時淵兪漢雋朴宗羽柳尋春宋稚圭各頒一件檢書官柳得恭朴齊家徐理修李集箕李藎模成海應李功懋朴宗善李旭秀李光葵元有鎭鄭枻金基普鑄字監官柳明杓各頒一件
정조 23년 · 강
遞承旨徐有聞以沈象奎代之前望也
정조 23년 · 강
召見來待諸臣于便殿判敦寧鄭民始華城留守徐有隣
정조 23년 · 강
命外營部將勿爲計朔京職初仕備擬與閑散額外壯勇衛通同爲之
정조 23년 · 목
壯勇外使徐有隣啓言長樂衛部將中內營自辟參下窠以其遙領之致計仕八九年始議遷轉而名以實職故銓曹亦不擧論於初仕旣無遷喬之望反有積薪之歎無寧屬之外營與他部將通同差出之爲合宜而事係官方不敢擅便矣敎以當初定式爲其渠輩之出一祿窠今何以此反爲弊瘼乎此後外營部將窠以權付例勿爲計朔京職初仕備擬與閑散額外壯勇衛通同爲之
정조 23년 · 강
削兵曹正郞柳之羽職
정조 23년 · 목
敎以兵曹郞廳柳之羽以削職捧傳旨放送其代今日政差出
정조 23년 · 강
有政吏曹判書徐龍輔參判李祖承進
정조 23년 · 목
以李義弼爲知義禁尹光顔爲洪州牧使朴基爀爲長湍府使尹序東爲應敎李冕膺爲同經筵冕膺及李集斗金達淳新通金宗鉉爲永禧殿參奉初仕尋以翼陵參奉施行
정조 23년 · 강
副校理閔命爀疏論留門時雜遝事賜批仍命兵曹參知洪樂游佐郞韓義運罷職申明跟隨之法
정조 23년 · 목
疏略曰闕門出入界限甚嚴雖大官之尊承宣入門之前不得先入格例卽然而日昨誓戒參班卿宰侍從百官下隸雜遝門外爭先攔入班行顚錯甚至有門卒驅逐吏隸之際延及簪紳有駭聽聞臣請先承宣入門之卿宰百官捧現告論勘而雖以兵曹言之旣不能先期約束禁其雜亂終至於縱隸驅逐以傷朝體當該入直堂郞亟施譴罷之典跟隨之法自來嚴重而近復蕩然以至有伊日之擧措請申明舊典俾嚴修門以肅朝綱批以誓戒時闕門雜遝卿宰百官捧現告論勘事兵曹若能按法嚴飭於未然豈有是乎兵判已越俸矣入直堂郞譴罷事依施跟隨法申明舊典事爾言果然此後勤慢依定式該房承旨時加糾察論啓而兵判若束濕自當令行禁止矣爾其勿辭察職
정조 23년 · 강
雅誦印役時監印閣臣以下施賞有差
정조 23년 · 목
雅誦印役時監印閣臣直提學李晩秀豹皮一令檢校直閣沈象奎粉紅細綿一疋內拱藍紬一疋抄啓文臣金近淳金履載曺錫中洪奭周金啓溫各鼠皮耳掩一部校正輯註舊選文臣李書九貂皮四張外拱具洪義浩鼠皮八張外拱具李魯春金羲淳各貂皮四張外拱具看役監官柳明杓邊將除授唱準金鎭漢等三人各木二疋布一疋張混等五人各木二疋劉厚澤木布一疋補字官鄭完喆木布一疋序文補字寫字官洪慶運米一石胡椒一斗帽三立守欌諸員徐景裕等六名各木一疋米三斗安宗喆等三名各木一疋粧冊諸員徐弼亮等十一名私冊匠李得源等七名各木一疋帽一立印出匠崔福漢等十六名各木一疋帽一立其中邊首加米三斗均字匠李東植等九名各木一疋帽一立刻手朴昌根木一疋崔福煥等九名各米二斗小木匠金萬載等二名各布一疋豆錫匠朴景大燒爐匠金仁敬各米二斗使喚軍二名各米三斗書吏朴允默等三人各米五斗木二疋使令金相郁等二名各木一疋房直二名軍士二名各米三斗
정조 23년 · 강
命南部幼學申在仁上言勿施
정조 23년 · 목
禮曹啓言因南部幼學申在仁上言使其門長具由呈單後更爲稟處事蒙允矣卽接門長江華經歷申韺呈單則以爲今此兩家之說一則孀婦繼絶之情極其可矜一則大宗傳重之說有所可據云門長呈單雖無指一之論而在仁旣有無故之二子則稱以大宗之無嗣孫欲罷已定之倫紀於經年之後者已極乖當在囦之於在仁在廷均是四寸則寸數之遠近又不足論上言內辭緣請置之允之
정조 23년 · 강
平安兵使李儒敬以炭島牧場㺚馬孶息數爻馳啓
정조 23년 · 목
平安兵使李儒敬狀啓以爲道內炭島牧場所放㺚馬秋摘奸之限旣在九月故摘奸日子前期知委後定送軍官前後所放雌雄㺚馬肥瘠孶産多少摘奸以來則昨年所放雌馬二十匹今年所放雌馬十九匹合三十九匹昨年春孶息雌馬二匹今年春孶息雄馬一匹雌馬一匹夏孶息雄馬二匹秋孶息雌馬一匹合四十六匹擧皆肥澤昨年所放雄馬五匹今年所放雄馬五匹合十匹雖不若雌馬之肥亦不至瘦瘠善齧水草穩城府貿送雌馬一匹當初出來時産騾一匹尙未免乳仍留於監牧官所而另飭喂養
정조 23년 · 강
判敦寧鄭民始疏陳情勢乞遞賜例批
정조 23년 · 목
疏略曰臣根孤植弱四無朋助人之唾面宜不敢拭而向來辭本事關廉防勢難泯默不過略控事實以引自靖之義而已伏見前判尹李祖源上疏意在强卞言出脅持盛怒肆氣專事噴薄戚誼交分不少顧藉譏斥凌辱殆無餘地而凌辱之不足直欲驅人於危險之地有非年老重臣之口氣一回看來不覺驚駭而心寒人心之薄惡世道之危怕一至於此乎臣雖無似亦忝崇秩橫逆之來付之厄會何可與之較挈復事呶呶重貽淸朝之羞恥益添臣身之疲惱也所未可曉者臣與重臣平素別無相失此事亦無可怒而忽作葛藤轉成詬罵有若故生事端必欲一番凌踏而後已是誠何故哉臣之所自恨者本以庸疏最居人下而過蒙寵眷久居華要懷璧之罪自取滄浪更誰咎尤唯有亟謝榮途退處冗散閉形息影不相接於世人之耳目則都無事耳乞賜憐憫先削惠堂之任仍遞本兼諸職
정조 23년 · 강
命惠堂鄭民始許遞
정조 23년 · 목
敎曰辭疏雖下例批禮使之道宜有體諒判敦寧鄭民始兼帶惠堂許遞
정조 23년 · 강
兵曹判書李在學參判金履翼以誓戒留門時雜遝事陳疏自引竝賜例批
정조 23년 · 강
命總戎使申大謙牌招傳授密符及敎諭書
정조 23년 · 목
大謙自鄕上來因政院啓請有是命
정조 23년 · 강
推平安監司韓用龜仍命灣府還穀事狀本還下送
정조 23년 · 목
平安監司韓用龜狀啓以爲灣府還穀移換添留一款姑爲停止事請令廟堂稟處敎以治民如烹鮮勿擾之而已且民固一耳南民勞東民苦於粟麻魚鹽之徵西北之民送而無秸銍之轉輸者作法立程之本意豈或欠於一視而然哉觀於禹貢五服之別甸服以外不與於厥賦九等況彼灣之爲府處在邊塞夫無征布秋無王稅則道狀所謂當用他邑通行之例云者此果爲道伯者所可發諸口而筆之書者哉擧給雖非謬規無布無稅卽亦無於例之例則今若拂民情改邑俗先創擧給之規邊土人心轉相不自安將以爲邊制旣改稅法亦當隨以改之云爾此非無中生有之葛藤而何藉使反於是無毫分掣肘之端朝廷自有朝廷之體守臣以疏以面旣奏又奏朝廷不以爲非之許令釐改則道臣但當奉朝令擧行矣且況東西南北內外地之民勞逸各殊卽古今不易之則則忽以通行二字爲防啓之話欛何乃太無商量乎近來道伯廉聲未聞淸南直路穀簿枵然甚至憑籍新設之軍營而市直高下與民爭利民之困於還政亦已久矣此一款雖非此伯之罪而及今通變之時善行裒益之政則穀則無脛而至民則不識自安故道臣之不卽決給尙以爲甚非之又何敢張皇其說覼縷登聞乎該道臣爲先推考此狀啓還下送無論分年與當年又無論如何方便移換只於擧行後以其形止狀聞
정조 23년 · 강
命京畿災結加俵依狀請許施如有初不名色白徵之弊雖已封啓加俵後從實更爲狀聞仍命三道留守處亦爲下諭
정조 23년 · 목
京畿監司徐鼎修狀啓以爲道內農形均之爲同豐固無彼此優劣之可分故三等名色不爲區別三農旣皆告登別無可名之災則地部所劃四百結以外面驟看似無不足之患而第夏初旱乾直到數朔濱海堰畓醎氣所透土性堅硬得雨之後猶未蘇滌者間或有之且因秧種之不足畢竟未移者亦或有之今若謂之以大同均豐之歲而似此不得不給災處竝不擧論雖把束之微致有向隅之歎則此豈仰體朝家恤民德意之道乎所謂醎損與未移此不過百分之一而亦足以積分成數沿邊諸邑流來舊頉之自前以當年災一體磨勘者厥數夥然竝計新舊災合爲一千七十六結零較諸事目頒下之數其爲不足爲六百七十六結臣營謄錄中年久之例雖不可援而爲說以近年言之丙辰災總猶爲一千八十七結零則今年災總庶不至於過濫事目劃下外不足災六百七十六結特許加劃請令廟堂稟旨分付敎以爲先依狀請施行而畿邑之新舊初不名色拔例登聞於年分者卽諸道所不敢爲之例蓋以邦畿惟民所止其所視之實有自別也曾聞該道初不名色厥數夥然所以丙辰稍熟之歲俵過千結而況今年之不及丙辰乎又況始暵而未移晩風之不穎兼之以海邊醎損則加請之數必知有白徵之慮萬一如此是罔民也朝家寧爲是乎卿其體此申諭之意毋曰已封啓旣磨勘苟有涉於右所申諭條件約綽加俵後從實更爲啓聞而華城廣州江華三都亦兼留司之任以此有旨須卽知委事回諭
정조 23년 · 강
命翼陵參奉李羲耆以本陵令窠權付直長仕滿後仍作令
정조 23년 · 목
敎曰本陵補土後參奉李羲耆旣久任責效不可徑遞時任令權付典籍待相當窠隨窠單付李羲耆權付直長仍其窠使之計仕仕滿後仍作令勿爲遷轉事分付
정조 23년 · 강
命翼陵參奉金宗鉉下送齋所入直
정조 23년 · 목
敎曰光城祀孫之承傳者始爲收用今日肅拜矣仁敬聖后諱辰在於今月此時除職本陵參奉金宗鉉使之下送齋所入直
정조 23년 · 강
命永禧殿參奉權瑞應遷轉之代令該曹口傳差出
정조 23년 · 강
飭享官李顯道毋敢稱情勢
정조 23년 · 목
議政府啓言今日肄儀時第五室執尊副司果李顯道謂有情勢屢度催促終不來參萬萬未安請令該府拿問處之敎以敢稱情勢乎嚴飭
정조 23년 · 강
吏曹參議尹光普以享官事陳疏請勘賜例批
정조 23년 · 목
疏略曰見今侍從之在京者無以分排於大享諸執事在前如此之時或有稟旨變通之例故言送政院以畿湖在外人克塡而一邊出帖一邊發關使之罔夜上來矣發關三日俱未及上來誓戒隔日懸頉者至於十餘人實爲罔措朝旣往復喉院夜又躬見承宣仍以懸頉人列錄示之以爲據實轉達趁期變通之地不料私錄之至於登徹而大僚奏請譴罷往復之承宣亦緣臣遞差一則臣罪二則臣罪乞亟削臣所帶之職
정조 23년 · 목
兼左諭善徐龍輔入見如儀僚屬鄭日煥兪漢雋申大羽朴宗羽隨入講說見講學廳日記
정조 23년 · 강
命以明日親受聖蹟碑本
정조 23년 · 목
敎曰聖蹟碑本明日奉來時當親受處所依奉詣時例該房知悉冬享誓戒雖過所重莫重龍亭前鼓吹如例樂作道路則由太廟洞口弘化門爲之事亦爲分付○敎曰明日聖蹟碑本親受時侍衛入直磨鍊
정조 23년 · 강
命冬享香祝再明日親押於仁政殿
정조 23년 · 목
敎曰冬享大祭香祝當於再明日出宮時仁政殿月臺親押該房知悉
정조 23년 · 강
遞差承旨李東稷又遞閔台爀以李集斗尹東晩代之前望也
정조 23년 · 목
敎曰注書之差祭其例旣罕雖爲之注書之本司卽堂后則不爲省記於堂后事似微細大關後弊然則承旨省記其將取便而闕外齋宿乎省記捧納承旨遞差都承旨聞有實病許遞前望單子入之待下批牌招齋宿
정조 23년 · 강
遞總管趙鎭寬以權��李潤慶爲總管竝前望也
정조 23년 · 목
因都總府守宮望筒敎以戶判兼帶總管之任許遞前望單子入之
정조 23년 · 강
御便殿親受谷山府聖蹟碑本仍施賞典
정조 23년 · 목
具翼善冠袞龍袍出御便殿閣臣及承旨陪進碑本親受如儀○敎曰馳馬基水刺泉聖后私第舊基碑本親受時陪進及對擧承旨閣臣禮房承旨尹東晩檢校直閣徐榮輔御製碑銘書寫官行大提學洪良浩竝加資御筆碑面及陰記草圖書書寫閣臣原任直閣金祖淳篆文草圖書書寫閣臣直提學李晩秀黃海前監司曺允大監司朴基正各內下豹皮一令賜給副司果尹光心陞敍親傳時陪進承旨尹光顔內下虎皮一令賜給奉來差使員兼地方官谷山府使趙德潤加資監董營裨前郡守成範鎭今日政復職陞敍摸寫寫字官朴希聖加資監董寫字官李命藝邊將除授都看役府校徐福禧姜雲鶴賞加看役營校吳大勳府校韓聖一等竝帖加其餘閣屬官畵員營校員役工匠等令京外衙門依判下施賞賞典皆令今日政下批○內閣別單谷山府聖后私第舊基御筆碑文親傳時陪進閣臣原任直閣金祖淳已施賞勿論聖后私第舊基馳馬基水刺泉御筆摸寫時閣屬官兼領籤李興潤兒馬一匹賜給摸寫及草圖書時監官柳明杓令該曹米布從厚題給內閣書吏朴允默林得明羅文圭令該曹考例施賞陪往閣吏金義鉉令該曹考例施賞馳馬基水刺泉御筆摸寫時畵員朴寅秀令該曹考例施賞○黃海監司朴基正別單谷山府聖后私第舊基豎碑建閣時監蕫人及工匠秩塡紅畵員李思集本府都策應京居趙景元令本道施賞都看役本府色吏柳宗源碑石浮出看役金川色吏金致郁加簷礱臺看役本府色吏姜時衡令本道陞差碑石及碑閣材瓦階礎領運牌將本府將校朴重彬等二名色吏盧致淳等二名令本道各別施賞刻役看役本府將校沈昌民治木看役本府將校韓聖重燔瓦看役本府將校池光漢帖加色吏鞠源中令本道陞差碑石鍊磨匠開城府金者斤老味等三名令本道施賞刻手京居金千得等三名助役京居河應祥等三名令該曹考例各別施賞京刻手金千得效勞旣多帖加石手金川金德九等六名木手開城府申日孫等七名邊首各一名帖加其餘令本道施賞畵工本府金秀能等三名冶匠本府朴相位等二名瓦匠京居李九月金等二名泥匠開城府朴成根等二名令本道施賞馳馬基水刺泉豎碑時監蕫人及工匠秩都看役監營裨將宋秀弼令本道施賞塡紅畵員李思集已施賞勿論本府都看役色吏李遇昇令本道陞差碑石領運牌將本府將校池興龜等二名色吏李信宅等二名令本道名別施賞刻役看役本府鄕所金麟祚礱臺看役本府將校徐宗熙帖加色吏牟東洽令本道陞差刻手京居李東珍等三名令該曹考例各別施賞石手金川金德九等二名令本道施賞邊首一名帖加陪進差使員谷山府使趙德潤已加資勿論
정조 23년 · 강
命前監司曺允大蕩滌敍用
정조 23년 · 목
敎曰所重自別當有參酌前監司曺允大蕩滌敍用仍令該曹口傳付軍職賞典使之親受
정조 23년 · 강
命前禁將徐有大敍用仍任兵曹參知洪樂游佐郞韓義運罷職分揀
정조 23년 · 목
敎曰飭已施前禁將徐有大敍用仍任兵曹堂郞坐罷人亦爲分揀
정조 23년 · 강
遞戶曹參判李基讓禮曹參判鄭大容參議金祖淳
정조 23년 · 목
敎曰明日六曹導駕時堂上不可不備員堂上執禮別雲劍及總管中時帶導駕衙門堂上人本職許遞其代新資人中承旨勿拘擬入
정조 23년 · 강
命明日親臨省牲時總府守宮以兵曹堂上兼察
정조 23년 · 목
政院啓言典牲署官員來言明日親臨省牲時本署提調當爲進參而提調權��以都總管守宮無以進參云何以爲之敎以往來間令兵曹堂上兼管檢察
정조 23년 · 목
宗廟冬享在再明也
정조 23년 · 목
以金履載爲校理尹東晩爲戶曹參判閔台爀爲禮曹參判金羲淳爲參議羲淳及徐美修洪樂游竝新通也李翊模爲同春秋徐邁修爲左參贊○因都總經歷成範鎭望筒敎以旣有陞敍之命副正中相換
정조 23년 · 강
以徐有聞爲承旨前望也
정조 23년 · 목
敎曰承旨前望單子入之待下批牌招齋宿
정조 23년 · 강
命惠廳堂上徐龍輔嚴飭行公未差之代亦卽差出
정조 23년 · 목
該廳啓言各司給代之需自本廳劃送者皆有期限今朔所須尤爲緊重且多而吏曹判書徐龍輔本廳提調差下之後尙不行公以致給代之滯留多日揆以事體極爲未安請從重推考仍令卽爲擧行敎以吏判之近來職務果有非此莫可之嫌揆以朝體雖甚苟且何可以此逡巡乎嚴飭行公況諸司給代此亦民隱使之今日內擧行而僚堂差出自可分力未差之代亦卽差出
정조 23년 · 강
棍汰漢江別將張安
정조 23년 · 목
壯勇營啓言卽接前縣監李翼海所志則以爲本以陽智居生之人家本貧窶求仕去來以子代奴矣日昨歸鄕路由漢江及其涉津以沙工之徵索船價事因緣起鬧其子完保初被毆打於沙工又被重棍於鎭將仍爲拘留該鎭云故聞甚驚駭送校摘奸則翼海乃是士夫朝官其子之被棍拘留果爲的實毋論事實之如此如彼渠以鎭將檢束沙工輩使之善涉行人卽其職分而不問上下任其徵索船價以至犯分作梗者已極駭然法外棍治無難爲之尤極駭痛其在懲後有不可任置請該別將張安決棍汰去允之
정조 23년 · 강
御仁政殿月臺親押太廟冬享香祝仍詣太廟永寧殿展拜行省牲器
정조 23년 · 목
具遠遊冠絳紗袍出萬安門乘輿至仁政殿月臺降輿就版位親押香祝乘輿出仁政門降輿乘輦出敦化門至太廟洞口降輦乘輿入齋室改具冕服詣版位展拜陞詣廟內奉審詣省器位省器仍詣永寧殿就版位展拜陞詣殿內奉審省器如禮還入齋室改具遠遊冠絳紗袍詣省牲位省牲還入齋室
정조 23년 · 목
時至具冕服出齋室禮儀使禮曹判書金文淳導詣版位四拜詣盥洗位盥洗詣各室神位前三上香祼鬯獻幣進幣瓚爵官吏曹判書徐龍輔奠幣瓚爵官吏曹參議尹光普進饌薦俎官戶曹判書趙鎭寬行初獻禮大祝第一室大祝直閣金近淳第二室大祝兵曹正郞朴鍾淳第三室大祝直講張至冕第四室大祝副修撰曺允遂第五室大祝兵曹正郞柳耕第六室大祝校理尹悌東第七室大祝副司果金銑第八室大祝執義沈奎魯第九室大祝副應敎趙弘鎭第十室大祝奉常判官金熙華第十一室大祝副校理閔命爀第十二室大祝副司果趙得永第十三室大祝右通禮曺錫中第十四室大祝檢閱李存秀讀祝文訖亞終獻官亞獻官左議政沈煥之終獻官右議政李時秀行亞終獻禮如儀行飮福禮望燎禮禮畢還入齋室
정조 23년 · 목
具遠遊冠絳紗袍出齋室乘輿出廟門外降輿乘輦入敦化門至協陽門外降輦乘輿還內
정조 23년 · 강
遞承旨李益運以李書九代之前望也
정조 23년 · 강
知事洪良浩疏辭新資賜例批
정조 23년 · 강
刑曹判書李得臣副護軍徐美修上疏乞於出疆前往省先壠竝賜例批
정조 23년 · 강
副修撰金熙周上疏乞郡批許該曹稟處
정조 23년 · 강
持平柳遠鳴疏陳母病辭職賜例批
정조 23년 · 강
江原監司南公轍以原州黃基倫上言事査實馳啓
정조 23년 · 목
該監司狀啓以爲謹依原州閑良黃基倫上言判付使地方官詳査擧行後報來矣卽接原州判官洪秉周所報則以爲黃哥之刑配二人則已於庚戌夏遇慶宥還黃忠孝祠宇旌門已爲改建復設黃族之降定軍保者卽爲頉給金載經之妻墳亟令掘去而元哥所爲則終始粧撰不爲直招云故上言人黃基倫及元有朋等應問各人招致營下別定査官平昌郡守李廷顯旌善郡守李恒演臣眼同盤覈黃基倫之當初私掘不但露棺而止則元有朋之含冤茹痛必欲得公庭之如法處決揆之人情夫孰曰不可而法自法冤自冤法自有當律而冤不可私報二人之刑配已過常典一族之疤定亦係法外此已是土豪鄕班恃强蔑法之一端黃戊辰以微賤之人當萬曆龍蛇之變値一州奔竄之時獨自倡義獲醜上功若其事親之孝制行之美又是讀書士夫之所難能者忠臣孝子之褒兩朝之旌贈炳如搢紳儒林之間一時之稱述可攷本州之公議至今不衰人吏之尊慕去而愈切香火之義起棹楔之屹立于今二百餘年矣苟使有朋少知過則必式之義欲投忌器之嫌則宜不敢以渠家之私怨有所下手而今乃肆然毁撤無復顧忌不念受敎之至重不恤公議之所在其間委折渠雖欲漫漶粧撰吏廳之文跡綻露公兄之直招明的十目所視衆口難掩則今不必更問於渠而證左已具況故道臣前通判之改建祠宇也又因渠家之沮戱只設一座空祠而尙未設祠版其平日豪橫之習於此可知而吏輩之於黃戊辰尊奉如神明不啻若祭社之鄕先生而一朝毁破無敢誰何者亦可知其積畏約之勢而然也平問之下雖不得一一取服事實綻露之後渠亦理窮而辭沮元有朋恃勢肆虐恣意冒法之狀所當各別勘處而係是朝官臣不敢擅斷其罪狀亟令攸司照法嚴處其時判官趙鉉則退却黃哥之呈狀任他元哥之勒葬難免扶抑之失境內頑班敢肆武斷而不能禁斷者亦不可無罪竝令攸司稟處伊時公兄亦自臣營嚴處計料而金載經勒葬處卽已掘移嗣後或有更侵者告于臣營禁斷之意曉諭於黃哥諸族使之守護先塋之地祠宇則雖已重建而祠版則尙未造成故依舊復設事分付吏廳今下判付一通謄給於忠孝門主人今此査啓趁未擧行致勤嚴敎莫非臣昏謬不職之罪惶悚待罪敎以勿待罪事回諭
정조 23년 · 강
江原監司南公轍以原州沈孝一擊錚事査實馳啓
정조 23년 · 목
該監司狀啓以爲因原州幼學沈孝一擊錚原情有指一處斷後狀聞之命矣沈孝一山訟顚末臣於莅任之初因孝一之呈訴已有所詳悉者故嚴飭地方官使之督掘矣今以沈孝一崔海受等訟卞委折更加詳覈則大抵此山雖是崔海受五代祖置標處而其宗孫崔海容旣已許給於沈孝一使之入葬其母已有年所則與受分明主客已判支派之海受固不當以渠之祖先置標執以爲言而乃於丙申年偸葬其母於孝一母墳䐉頭至近之地己亥八月因孝一駕前白活詳査狀聞後卽爲掘移海受亦爲刑配其後辛丑年海受又爲偸葬於年前已掘之處則孝一更訴營本官亦卽掘移矣海受不悛獰頑之舊習壬子年又爲偸葬於再掘之地而因孝一之呈訴連加督掘而一向忍頑遷就至今究厥所爲萬萬痛惡旣有前後營邑之處決則到今不必更爲行査故崔海受卽令地方官着枷嚴囚刻期督掘矣以已於今十月掘移報來海受之三次偸葬於他家墳山當禁之地而多年延拖屢拒官令致使孝一煩徹天聽其獰頑不法之罪不可尋常處之自臣營今方依律勘處沈孝一則更呈營邑依前督掘道理當然而肆然擊錚極爲無嚴亦爲懲礪放送
정조 23년 · 강
江原監司南公轍以橫城李士龍上言事査實該縣監鄭來升罷黜馳啓命來升姑先重推
정조 23년 · 목
該監司狀啓以爲因橫城童蒙李士龍上言有詳査狀聞之命矣以襄陽府使鄭宅東三陟府使李壽彬定査官使之詳覈李士龍陳憲祖等亦爲招致營庭親執詳査以兩査官所報反覆參考於營上帳籍及兩隻文券蓋此訟肯綮專在於莫眞之爲良女爲私賤與否而丁卯以前之良妻入錄文跡明白庚午以後之忽地稱婢事實疑晦憲祖則前後健訟每以買得二字作爲欛柄而營庭査問之下未免語窮而漫漶此亦爲本訟立落之一大關棙到今憲祖之首尾粧撰必欲翻訟者一則曰連代使役也一則曰兩次服喪也使役與服喪外面觀之則或不無爲主爲奴之疑端而鄕典無依之氓往往托身於班戶如奴如雇終身仰役畢竟服喪或緣事情之所不免則今不可以此執言屈彼可信之文跡憲祖又以近式帳籍中明有載錄爲言而此訟決折專在莫眞自初入籍之如何而已向後冒錄自是班豪壓良之例習則庚午以後幻錄以奴婢無甚關係丁巳呈卞之時道臣徐有防及該縣監閔百恒以右項諸條執爲明證而使憲祖落訟至於嚴杖懲治決給立案於崔奎錫以爲永斷陳哥橫侵之弊而憲祖不有營邑之完決又生非理之奸計多般設辭更此起鬧而時縣監之只憑憲祖使役服喪之說與近式入籍之言輕先翻訟遽以已決之立案官庭燒火得伸之士龍置諸落科以致邑民瀆擾天聽之擧者不可但以誤決論該縣監鄭來升爲先罷黜其罪狀令攸司稟處陳憲祖壓良爲賤之罪自臣營照法勘處計料李士龍更爲成立案從良俾伸冤鬱敎以該邑數遞之餘特敎相換屬耳縣監鄭來升姑先從重推考
정조 23년 · 강
慶尙監司申耆以寧海府使閔師宣罷黜馳啓
정조 23년 · 목
該監司狀啓以爲寧海府海民林壬太等八名三月十二日漁採次乘船入海逢風渰死之由自該府報來故渰死形止已爲馳啓矣卽接左水使金爀所報則今番差倭領來漂民中八名卽前日寧海漂民之生還者而現出於倭學等問情時云人命生死關係不輕又是登聞之事而初不詳探其渰死實狀輕先報來莫重修啓終至爽實之境不審之失在所難免該府使閔師宣爲先罷黜其罪狀令攸司稟處
정조 23년 · 강
召見判府事李秉模于誠正閣
정조 23년 · 목
以宋知濂爲持平尹悌東爲副修撰趙尙鎭爲知敦寧安廷鐸爲忠州牧使
정조 23년 · 강
以李志淳爲韓山郡守口傳也
정조 23년 · 목
敎曰韓山郡守之代令該曹口傳差出待下批明日辭朝
정조 23년 · 강
命前假注書李存秀呂東植仍察上下注書之任
정조 23년 · 강
禮曹以各陵園墓植木別單啓
정조 23년 · 목
該曹啓言各陵園墓所植木播橡今纔畢役株數斗數區別齊報故依定式別單書入而孝昌墓局內年年植木今無稀疏處播橡則待明春擧行事有所報來矣○別單健元陵松雜木六千三百七十七株播橡三十斗齊陵松雜木五千四百二株播橡十五斗貞陵松木二千三百株厚陵松雜木二千七百五十七株獻陵檜雜木四千五百株播橡三百二十五斗英陵松雜木二萬五百四十株播橡五十五斗顯陵松雜木八千二百株播橡三十斗思陵松檜雜木六千一百十八株播橡十七斗光陵柏雜木二百株敬陵松雜木二萬三千四百八十株昌陵松雜木三萬二千一百株恭陵松雜木四千八百二十株播橡二十五斗宣陵松木三萬一千八百三十八株順陵松雜木一萬五千七十四株播橡二十斗靖陵松檜木二萬七十二株溫陵檜木二百株播橡七斗禧陵松雜木五萬一千五百株泰陵松雜木五萬三千三百二十株播橡三十斗孝陵松雜木三萬五百四十株康陵松雜木三萬一千六百四十株播橡四十六斗穆陵松雜木三萬一千九百四十株播橡三十斗章陵松雜木一千三百五十株播橡八十三斗長陵松檜雜木一萬二千九十五株播橡四百五十斗徽陵松雜木三千株播橡二十斗寧陵松雜木二萬四千六百七十株播橡五十三斗崇陵松雜木一萬三千五百七十株播橡三十五斗明陵松雜木二萬四百株翼陵松雜木三萬二千七百株懿陵松雜木三萬八千九百五十八株惠陵松雜木一萬二千株播橡三十五斗元陵松雜木一萬四千五百十株播橡三十五斗弘陵松雜木一百八十三株永陵松雜木三千株播橡二十斗順康園松檜雜木六百株昭寧園綏吉園檜雜木二千八百十株顯隆園松雜木二萬三千二百六十九株順懷墓松雜木一萬九千五百株昭顯墓雜木二千八百株愍懷墓松雜木一千六十五株播橡十五斗懿昭墓松木二千六十五株敎以解凍後播植勤慢當考察爲先嚴飭
정조 23년 · 강
正言沈晉永陳疏賜批命前全羅監司李得臣拿覈樂安郡守李謙會事令該道臣嚴査狀聞
정조 23년 · 목
疏略曰夫災結者有國之大政而近年以來歲且荐歉民難支保所謂道臣守令專蔑奉公之誠率多營私之該幻弄文簿看作自家之囊橐偸竊結總都歸猾吏之生涯噫彼小民未蒙字惠之澤每多塡壑之歎惟彼李得臣位躋正卿眷遇隆重固當頌祝天恩圖報無地而及其出按湖南也連値歉歲一道之民惟道臣是望而至於災結之簸弄言之醜也雖殘蔭冷弁猶不敢若是而況出自崇班不思所以對揚之道專思肥已之計斗會箕斂甘作小民之蟊賊刮把偸束任他奸裨之操縱民怨載路醜聲喧藉南來之人無不唾罵惜哉重臣白頭可愧如此鄙陋不可廁之於簪紳之列以貽朝廷之羞臣謂亟施懲貪之典以杜日後之弊宜矣守令不治固非一端衙客干政最爲可駭樂安郡守李謙會本以妖黠之性又兼阿諛之習爲政專務沽譽居官惟事媚竈其傾身粉餙之態善事聚斂之跡已爲行路之所嗤點而要置營門狎客於其冊室乍往乍來恣賣黜陟之權閃出閃入密開賄賂之門無政不預人言狼籍如此憸邪之類決不可置之於字牧之列重貽小民之害亟罷其職以懲饞吏宜矣批以李得臣事所謂奸裨之犯手於俵結果如爾言寧不痛駭不可置之䵝䵢之科令該府拿問覈處李謙會事風傳難信令該道臣嚴査狀聞爾其勿辭察職
정조 23년 · 강
命時囚李允謙議處盧仁素勘放
정조 23년 · 목
義禁府啓言假注書李允謙原情以爲密符所關至重且嚴當其頒輯之際卽爲付籤懸錄於冊子以爲日後完與頒憑考之地故日前符單子書入時只憑置簿冊籤錄之有無逐行點閱而書之書後考準不啻屢回而第十八符斷然認之以完符至於去月二十八日夜京畿監司還受符則矇未覺察至有已頒者之錯書完秩律以邦憲萬殞猶輕云請刑推得情敎以除刑推議處又啓言越松前萬戶盧仁素口招以爲渠率江陵三陟船隻五月十三日發船十四日入鬱島仍卽乘船摘奸矣伊日午後格軍輩以爲西南海中有船隻浮來云故渠於岸上等待及暮果有一船來泊搜驗船中一竝捉致査問則卽是蔚山城隍堂浦民而採鰒次往濟州遇風漂到此境云詳考掌標則明是蔚山浦民船中人名爲二十人船中什物果是採鰒之器械故繫舟同在矣十八日夜風兩大作彼此俱爲破碎故收拾兩船堇造一船而許多人名無以竝載渠先爲出來而略給糧米使之修葺破船卽爲出來之意分付待其出來欲爲論報營門矣厥漢等直往本土至於現發於他道者莫非渠罪而渠雖無狀名以搜討官豈敢有符同之理乎云請刑推得情敎以考律勘放後草記又啓言盧仁素杖一百收贖告身盡行追奪放送
정조 23년 · 강
命時囚李得臣姑放
정조 23년 · 목
因得臣囚單敎以姑放過齋後捧供
정조 23년 · 강
命御製繕寫寫字官中無料與前仕人竝付料布
정조 23년 · 목
敎曰御製事體自別繕寫寫字官之無料與前仕人限畢役竝付戶料兵布事分付
정조 23년 · 강
遣承旨詣永陵奉審摘奸
정조 23년 · 강
罷拿德山縣監林淳浩重推忠淸監司李泰永
정조 23년 · 목
泰永狀啓以爲德山縣大同末船裝發累月遲滯代錢收捧料利貿納之說頗多故捉致監色及首吏庫子嚴加盤覈則該邑大同第二船沙工黃道成船隻七月初三日下來而年荒穀貴民不得辦納色庫輩初則米一石定以十兩五錢而秋近以後九兩或八兩以錢代捧未及換貿船已到泊則乃以庫在餘米一百石出給船人使之長利取剩以爲掩口之資以八月二十九日裝發樣報營拖至深秋歇價貿納米爲四百九十九石而明春大同條之富民處預捧爲三十四石開倉前新還米之預捧爲五十二石此外三百二十九石卽是民名下追捧大同條也合米一千十四石始於九月十九日裝發云諸招如一不敢掩諱矣稅穀事體何等至重而歉餘窮節高直代捧拖至秋熟廉價貿取以至有春大同之引捧新還米之預納者極爲痛惡身爲官長矇不覺察萬萬駭然該縣監林淳浩爲先罷黜其罪狀令攸司稟處當該監色等自臣營嚴勘計料臣不能先事察飭誠不勝惶蹙俟勘○宣惠廳啓言稅穀裝發自有定限而一自舟橋船分送之後湖西各邑旣是再運則雖不可責之以依式裝發拖至於十月以後到泊京江此實前所未有之事國綱所在極爲駭然而今以已現發之德山一邑觀之不可但以矇不覺察論該縣監林淳浩令該府拿問嚴勘當該監色自本道照法嚴刑遠地定配以爲懲一勵百之地雖以道臣言之不能先事嚴束晩始摘發亦難免溺職之失該道臣李泰永從重推考大同還米那移充納之數嚴飭道臣一一徵出於監色等處俾無混淆再徵之弊該邑事旣如此則他餘晩載之各邑亦必有此等奸弊亦令道臣嚴加査實隨現狀聞之意請一體分付允之
정조 23년 · 강
遣承旨詣永陵奉審摘奸昭寧園綏吉園一體奉審
정조 23년 · 강
頒翻刻新印春秋
정조 23년 · 목
敎曰知事曺允亨書進翻刻新印春秋西庫二十七件華城行宮二件外奎章閣一件內閣二件外閣玉堂春坊春秋館各藏一件監印閣臣檢校提學鄭民始直提學李晩秀原任直閣金祖淳檢校直閣沈象奎御製校正閣臣原任直提學鄭大容檢校直閣徐榮輔直閣金近淳繕寫故知事曺允亨家監刻官洪儀泳抄啓文臣具得魯曺錫中姜浚欽金熙洛金履載洪樂浚柳台佐李存秀洪奭周金啓溫李弘謙洪命周李英發雅誦及講義校正文臣李魯春金履永舊抄啓文臣申鳳朝崔光泰檢書官李藎模李旭秀柳本學金基普前檢書官朴齊家徐理修李功懋朴宗善李光葵元有鎭鄭枻前府使成大中各頒一件
정조 23년 · 강
召見大臣閣臣藥院諸臣于誠正閣左議政沈煥之右議政李時秀檢校提學鄭民始原任直提學徐龍輔鄭大容直提學李晩秀原任直閣金勉柱檢校直閣徐榮輔原任直閣金祖淳檢校直閣沈象奎直閣金近淳檢校待敎李存秀藥房提調金文淳
정조 23년 · 강
命頒勅敎文中赦句添入
정조 23년 · 목
承旨徐有聞啓言頒敎文中赦句添入事命下矣某罪以下宥之乎敎以依近例爲之
정조 23년 · 목
右議政李時秀啓言藥房提調金文淳兼帶總管連爲呈告勢難行公故仰達矣敎以許遞
정조 23년 · 강
遞應敎尹序東修撰李垿以金近淳爲應敎李龜雲爲副應敎曺錫中爲修撰竝前望也
정조 23년 · 목
敎曰玉堂中有情勢人許遞與未差之代前望單子入之待下批牌招察任
정조 23년 · 강
遞大司諫李義鳳掌令吳翰源李東宇獻納金熙周持平康聖翊以金達淳爲大司諫閔命爀金銑爲掌令南惠寬爲獻納鄭澣爲持平竝前望也
정조 23년 · 목
敎以未署經臺諫使之署前行公未肅拜臺諫牌招疏批未下及在外人員許遞前望單子入之待下批牌招○政院以獻納南惠寬持平鄭澣方在罷散中啓稟敎以敍用
정조 23년 · 강
以金履載爲檢詳口傳也
정조 23년 · 강
獻納南惠寬持平鄭澣避嫌賜批
정조 23년 · 목
惠寬避嫌略曰臣月前忝叨憲職賓對有命而適患寒感未能進參矣大僚顯加論斥至被罷職之典臣尙惶恧靡所容措豈可以時月之稍久仍冒於臺次乎請命遞斥臣職批以勿辭亦勿退待○澣避嫌略曰臣月前待罪柏府時賓對有命適以親病未能進參矣大僚顯加論斥至被罷職之典臣尙惶恧且臣旣經掌憲則揆以格例在所必遞以此以彼何可晏然於臺次乎請命遞斥臣職敎以先署經後來避
정조 23년 · 강
憲書齎咨官李光稷以聞見手本報備局
정조 23년 · 목
手本以爲卑職於九月二十八日抵北京是日與進賀使一行逢見於通州路上黃昏入京留接于南小館翌日詣禮部祀祭司呈咨文十月初一日與通官大使等詣闕至午門前領時憲書大一本小一百本同月初九日受頒憲書回咨一度二十一日詣禮部主客司領賞同日仍受頒賞咨一度頒賞請旨咨一度停宴咨一度停宴則以高宗純皇帝服制二十七月內權停云二十四日受給口糧咨三度二十五日自北京離發十一月初二日至山海關人馬卜物依例點檢無弊出關彼中事情則今冬至日皇帝親祭天壇配以高宗純皇帝禮成後當大赦天下有頒詔之擧云云故詳探其外國頒詔有無則皆以爲祭天頒詔自是年年常行之規而今年則純皇帝伊日配天有異常年然是係皇旨有無不可預測且配太廟上尊號時朝鮮頒詔皆已順付則雖或有之亦當順付於冬至使行云明年元朝皇帝詣裕陵行初周年祭禮成後回蹕至桃花寺初四日駐蹕燕郊初五日還京云和珅伏誅之後福長安則時時引見與語移晷察其氣色終無悔懊之意無一語及珅之罪惟事掩餙全沒人性故今年春下獄九月始放而以曾侍先皇有捧茶之職故發往裕陵永遠供茶且其父傅恒墓在近地使之撫心自問俾知爲臣爲子之道云敎匪之役訖未底平卑職於關外路上見千餘兵馬馳往四川問之則云是黑龍江添兵而領將則黑龍副都統其行軍之法則晝伏夜行夜三更發行五六十里七八十里到站頭雖日未晌午仍留不行至夜三更又復發行而吉林兵又續發來云到北京詳細探問則所謂敎匪有白蓮敎紅蓮敎靑蓮敎之號匪云者賊也其魁姓劉者本以四川士人學得遁甲法以此邪術惑誣人民於乾隆六十年造反今則其徒黨散在湖北湖南陜西河南等地凡有二十餘處部落而凡其首領皆稱敎主皆學是術雖被官軍拿獲旋卽脫身逃走以此滋擾卒難收服而皇帝以所在兵官散渙無統玩愒逡巡嘉慶三年以大臣勒保爲四川省總督以統之今以事罷爲經略以魁倫爲總督以陜西省總督慶成觀望遷延不卽進兵故革職以台布爲總督以工部尙書那彦成爲漢軍都統馳馹往總之彦成卽故閣老阿桂之孫而身榦雄健頗有智略云皇帝屢下招撫之詔以爲敎匪之罪浮於苗匪苗匪尙知歸服今已寧靜敎匪則頑不懷恩終始構亂皆由爲民父母者不能子視之致其脅從者如能脫身歸順不惟待以不死亦當加以爵廩云湖北湖南陜西川蜀等地一帶綿亘數千里被賊蹂躝幾爲曠土軍機大臣等奏請置屯田招募流民及匪人歸降者給糧構廬以爲奠接之地今又益發盛京兵二千黑龍吉林兵各一千前赴湖北四川等地協勦賊匪前此山西兵所去爲三千而兵之所過州縣皆蠲今年田租十分之三或十分之五云湖廣總督倭什布奏以爲連破賊匪殺降甚多賊勢已爲窮蹙而官兵將死者亦爲相等故有此添兵之擧云又發戶部銀二百十萬兩內務府銀四十萬兩前往四川軍前以爲策用大抵敎賊屯聚之處雖多渠若打破州縣則不曾據有城池但掠取其馬畜財糧走入山谷間官軍所到聚散無常不過是草賊四川省距北京五千七百餘里湖南四千五百餘里湖北三千二百餘里陜西二千六百餘里云通官等處卜物傳給事傳置於鳳城徐哥等處終涉虛疏故裝做商貨樣雜載灣卜車中輪致燕京館內囑渠輩使人做商貨買賣樣稍稍持去其兩勅許欲爲往見則通官輩皆以爲必無相見之理況又副勅方在罪中不如不往云而以伊時差備官李邦華名作爲小札袖之而往上勅果不見使家人問曰來見何事答以大人不受小邦土儀閣在邊上故現有差備官小札帶來稟請仍遞與小札家人出來還傳曰書不必拆見此事明日當與禮部大人相議卽有回報第還俟之明日使倭克正額覓札而去還云正使以不必送來之意口傳終不肯作手字副勅初則託以不在家故使其家人遞傳小札始爲請見而立與語曰李堂手札見之矣此物旣有皇諭不必送來還納國王則也是皇上恩典仍曰不敢留坐示欲去之意語及回信則曰爾不必再來自此送人館中亦不便當使寶德來討云故卽爲還館是夜其家人還傳小札而去翌朝通官以禮部待郞文寧言來覓小札而去俄而還爲來傳故使寶德往討回信則渠畏不敢去事無奈何竊念上勅旣有倭克正額口傳語副勅則又有面聽語不必強討回信大抵察渠氣色則見朝鮮人登門驚惶失色擧措倉皇以此觀之則兩勅物件若爲持來寔是進退維谷處置無路矣
정조 23년 · 강
命訓鍊大將李漢豊越俸一等禁衛大將徐有大推考四山參軍等棍治仍飭巡山摘奸備郞之弊
정조 23년 · 목
因記注官金錫泰四山摘奸書啓敎以春秋例爲之摘奸今番則名以史官而所謂金錫泰所爲無據莫甚使之更爲遍踏後書啓則御營廳總戎廳字內執頉雖可駭該將臣初拜姑爲分揀更觀前頭又或現捉則該將臣當於帳殿嚴棍定配大將如此參軍何責而不可仍置令兵判從重決棍訓將爲先越俸一等禁將推考參軍等亦令兵判決棍七度或五度近來所謂摘奸備郞之弊甚於偸斫之奸民堂堂備局之隸點船而誅求於民邑巡山而討索於松軍貽羞莫甚筵飭何如而依舊犯科旣往雖不論如許備卽待其更爲現發以不飭之罪當令該府嚴刑捧招設置有司堂上而此等處闔眼此亦近來謀身之俗習中出來乎第以此傳敎爲先嚴飭
정조 23년 · 강
諸承旨持公事入侍于誠正閣仍行次對召見回還進賀正使趙尙鎭副使徐瀅修書狀官韓致應
정조 23년 · 목
敎以諸承旨持公事入侍仍命三明日次對進定於今日政院以次對日持公事入侍例不得爲之啓稟敎以仍爲入侍三使臣同爲入侍○予曰今番配天勅順付云耶尙鎭曰雖有譯輩之云云而未可的知矣予曰昨見齎咨官手本間有邊撓今已討平云耶尙鎭曰略陳於別單中矣予敎瀅修曰朱書覓來而果有緊要耶瀅修曰書下諸冊遍問於藏書宿儒而多不能辨其何等義例惟禮部尙書紀勻洞悉其源流如朱玉所編大全韻編事實年條逐編註釋稱爲大全諸本中最善本黎靖德所編語錄合編乃是池眉饒徽建安諸本之合錄者故稱爲全本而一在建寧一在淮安謂當次第覓來此後使行便鱗次付送必當如約今番所貿來者朱子大同集朱子實紀後漢書三帙而大同集中大全所不載之句語間多有之全集裒輯之際誠不可無此書矣予曰黃李眞本則終不可得耶瀅修曰黃李錄出以後屢經後人之重編眞本則必無見在者南京等處不知何如而燕京求之無益故專以諸錄之無遺見收者廣問矣予曰紀勻聞是陸學能知尊朱否瀅修曰紀句之文學言語尊尙朱子且以近日俗學之背朱子從小品大以爲憂前日則未知如何而近來則專尊朱子矣予曰朱書如是絶貴必因俗尙之宗陸而然豈不可慨乎瀅修曰年來中原學術果多宗陸而朱書之絶貴未必不因於此矣予曰元有朋事一欲下敎者久矣怙勢虐民在法當繩而有朋始旣偸葬於他人墳山至近之地末又合憾逞憤無所不至而毁一村衆民之家竝及旌門及祠版有國有法寧有如許悖惡之習乎況彼隻黃哥節孝卓然且孝廟朝先朝受敎莫重則有朋果是何人乃敢不有受敎作此罪犯耶徐有防按道時申飭立祠又立旌門者誠得宜矣東伯於査啓命下之後曲爲有朋之地許久延拖者極爲無狀以年前有司堂上時掩護備郞之事觀之辜恩大矣職在宰列又是文淸之子而有如此之罪雖文淸在世國體所關則其當師自師法自法渠敢不畏朝令乃爾禁府堂上金履翼事尤萬萬駭然以次堂之次堂不待捧供之命抵身擔當捧入有朋漫漶之供如履翼者其敢若是無嚴乎此必有朋左右圖囑而然其怙勢蔑法與前後圖囑之狀一一捧供如不直招施威嚴問期於直招以入也
정조 23년 · 강
遞平安監司韓用龜
정조 23년 · 목
用龜疏陳情理乞遞予曰箕伯辭疏姑未賜批以其情理言之則體諒爲敦倫之方以公格論之則似此情私元無應遞之例且今年關西屢經使行民邑受弊在所當念然而以今薄俗扶植風敎之政似勝於略干迎送之弊大臣之意何如左議政沈煥之曰所處情理切爲矜悶以聖朝敦倫厚俗之政宜施體下之恩而臣等所守者公格且藩任體重不敢以許遞爲可仰對矣右議政李時秀曰論以事體不可以情理輕遞藩任而聖意旣在於敦風臣不敢以公格仰對矣敎以然則許遞
정조 23년 · 강
定嶺南新舊陳田還起處降等減稅之式仍令諸道依此施行
정조 23년 · 목
左議政沈煥之啓言陳田起墾處三年減稅乃是國典也旣曰陳田則無論流來舊陳與近年永災如有還爲起墾之處自當均施減稅之典矣惟其流來舊陳荒廢已久用力多而食效少故雖減三年之稅民猶有遲疑却顧不肯耕墾者故年前因嶺南道臣李泰永之狀請特許降等亶出於薄賦勸農之至意若其近年永災雖曰成川浦落旣是被災前時起之田則其耕墾之難易比之流來舊陳迥然不同減稅固可也決不可通同擧論於降等之中而伊時道臣之以壬子川浦沙竝請降等未免混圇至於翌年還實之覆沙名色與川浦竝論尤爲不審戊午夏筵奏雖以舊陳降續新陳還起有所區別爲言而前後所論終涉矛盾且降等降續亦有界分以量案所付六等以上之田每年定稅降以六等者謂之降等不入於六等正田而依續田例隨起收稅者謂之降續法例懸殊而或稱降等或稱降續又無定名本道擧行之疑眩固其勢也雖以日昨嶺南道臣申耆報本司者觀之丁巳年則新舊陳還起竝爲降等減稅戊午年則舊陳還起依前降減新陳還起直爲出稅云由前則新陳之旣減稅而又降等已違常格由後則新陳雖不可與舊陳同爲降等旣曰成川浦落永災之處則竝與應減之三年稅而不爲許減亦華法典可謂過不及皆不中而戊午道臣之徑先徵稅使民解體者誠極未安該道臣已爲身故雖不論勘本道田政不可一任其紊亂前冬梁山郡守尹魯東亦以此事有所疏陳聖批旣命嚴覈其限內猝徵之由仍令待明年申諭定稅到今宜有一番定式此後則量舊陳起墾者降賦六等減稅三年時起田中近年永災處起墾者亦爲限三年減稅而降等則切勿擧論其中浦落之彼邊泥生處査出加錄者依法典當年收稅戊午還起之限內出稅處所納稅穀今不可還給民間更自今年爲始限三年減稅仍以近年永災之未及起墾者流來舊陳之可合起墾者別成田案留置監營隨其每年起墾以降等第次減稅年限逐一懸錄亦爲修正兩件一報本司一報地部以考其勤慢而別具成冊詳細懸註與年分成冊一時修啓至於舊陳降等事體比減稅尤重每年春初必以某某邑舊陳幾結內限幾結將爲降等勸耕之處先爲修啓且新陳減稅申明定式則年分時永災名色尤宜審愼爲道臣者若不十分覈實容易登聞以致奸僞之滋生結總之漸縮則該道臣難免重勘請以此意一體嚴飭分付敎以右相之意何如右議政李時秀曰以嶺南新舊還起等減稅事屢煩往復尙今疑眩各年之擧行旣異民間之徵免不均不可不一依舊典申明定式今聞左議政所奏如是知委庶皆曉然而第念新陳還起之三年減稅蓋出於蠲賦勸耕之方法意甚義而民習不古吏又滋奸一入永災則雖於數年之內還爲起墾或翌年還陳或再翌年不墾巧避三年之名永爲無稅之土又或民則耕作依例納稅而吏實偸弄遂歸隱漏以致實結之日就耗縮事之寒心孰甚於是臣意則自今以後凡係新陳還起三年減稅處田夫姓名結卜數爻還起年條別作成冊詳細懸錄每年檢田時一體考覈如或有不當陳而故陳及以起爲陳之弊嚴加懲治俾有實效似不可已矣煥之曰僚相所奏之辭尤爲精確請以此意出擧條頒布俾爲申明舊典之地嶺南外諸道竝爲依此施行從之
정조 23년 · 목
左議政沈煥之啓言籌司草記與報牒題辭等文書大臣授意於有司堂上使之替行其例非止一再臣實衰病廟務多曠敢引舊例向有筵奏而至於蒙允矣有司堂上李書九謂以難安每有一事輒煩往復以致擧行之稽滯事體甚不然請從重推考更爲申飭從之
정조 23년 · 강
命前備郞柳豊逵定配
정조 23년 · 목
左議政沈煥之啓言本司前郞廳柳豊逵湖西漕船護送摘奸時擧行不勤廉探爽實至於摘奸渠自占便替送下隸索賂列邑貽弊沿民聽聞所及誠極痛駭如此慢忽不職之類不可以時日之稍久置而勿問卽令該府施以定配之典從之
정조 23년 · 강
罷回還進賀正使趙尙鎭職汰醫官朴烇
정조 23년 · 목
右議政李時秀啓言醫官朴烇事前因判府事李秉模所奏有待使行回還更問委折而處之之命矣今聞回還正使趙尙鎭之言別無他委折只緣未諳公格云格例雖曰未諳大關事體不可置之請當該使臣趙尙鎭施以譴罷之典醫官朴烇汰去從之
정조 23년 · 강
命景福宮衛將二窠屬之禁御兩營騎士
정조 23년 · 목
兵曹判書李在學啓言景福宮守直檢察之節旣自禁御兩營擧行則衛將當以兩營騎士差出而若以久勤循次擬望則必多不合之患自今以後景福宮衛將二窠屬之兩營騎士而每當差出之時往復該營將臣亦爲招見騎士勿論久次與否各別擇差以爲責效之地而自臣曹時時考察如有不勤之事則草記棍汰事請定式施行從之
정조 23년 · 강
命監察李㙉拿處金翰周李薰徽汰拿
정조 23년 · 목
政院啓言今日百官之陪勅入來時不能分班整齊當該押班監察所當重勘而本院請推外無他罰何以爲之敎以先汰後拿行首監察亦爲拿處而其餘監察姑先從重推考不言兩司亦爲推考
정조 23년 · 강
執義曺允遂掌令金銑避嫌賜批
정조 23년 · 목
避嫌以爲迎勅之際班儀不齊責臣等以不言繼之以問備之命以此情踪其何敢一刻蹲冒於臺次乎請命遞斥臣等之職批以今日班行郊館與殿庭其所不齊挽近初見云則諸臣之所見者臺臣獨未見之乎問備薄勘可謂非罪伊恩而何乃有此來避且欲更觀來頭勿辭亦勿退待
정조 23년 · 강
持平鄭澣避嫌賜批許遞
정조 23년 · 목
避嫌以爲臣於日昨以曾經掌憲見職難冒之狀詣臺引避矣及伏承先署後避之命逃遁不得雖未免暫時參坐而署坐旣罷之後不宜一刻仍冒請命遞斥臣職批以依啓
정조 23년 · 목
承旨徐有聞啓言應敎金近淳於進前之時未免失措請推考敎以遞差